Skole open dalk twee weke laat(Argieffoto) Daar is sterk aanduidings dat die minister van basiese onderwys, Angie Motshekga, Vrydagoggend nege-uur by ’n mediakonferensie kan aankondig dat die skooljaar tot soveel as twee weke later as wat beplan is, sal begin. Dit volg te midde van toenemende kommer oor die gesondheid van onderwysers en skoolleerlinge, met die nuwe variant wat meer geneig is om jonger mense ook te tref as wat die geval was met die eerste golf koronavirus-infeksies in Suid-Afrika. Motshekga het Vrydagoggend se mediakonferensie belê na omvangryke vergaderings met verskeie rolspelers in die onderwys, en te midde van kommer oor haar eie gesondheid. Daar blyk veral kommer te wees omdat die nuwe virusvariant mense so jonk as twaalf jaar makliker tref as die eerste variant waarmee die land te doen gekry het. Voorts is daar te min saniteerder in skole. Daar is ook nie genoeg gesigsmaskers vir al die graad eens wat vanjaar hul skoolloopbaan moet begin nie. Die uitstel van die skooljaar sou, as dit aangekondig word, teen die wense van die DA-beheerde Wes-Kaap gaan, waar die mening nog deurgaans is dat skole wat gereed is om onderrig te gee, toegelaat moet word om dit te doen. Onderwysvakbonde het die afgelope tyd druk verskerp dat onderwysers onder die voorkeurgroepe moet wees om vroeg al teen die koronavirus ingeënt te word wanneer die entstof in die land aankom. Daar is selfs in sommige kringe verwys na onderwysers as “noodsaaklike werkers”, hoewel vakbonde jare lank al suksesvol stry teen die verklaring van onderwys tot ’n noodsaaklike diens omdat sodanige verklaring dit baie moeiliker sal maak vir onderwysers om wettig te kan staak.